महाखर्च गरेर बन्ने डाक्टरको सरकारी तलब भने अति कम छ । लप्पनछप्पन नगरे जिन्दगीभरि पढाइ खर्च उठाउनै हम्मे पर्छ । विकृतिका जड पढाइमा प्रतिस्पर्धाभन्दा नियतवश ‘कार्टेलिङ’ गराइनु, जनशक्तिको आर्थिक मूल्यांकन नहुनु, सेवा क्षेत्रलाई नाफामूलक व्यवसायभन्दा छुट दिइनु, नीति/नियम/अनुगमन फितलो हुनु मुख्य हुन् । घर–घरमा चलाइएका अस्पतालतिर कसैको नजर परेको छैन । तिनले गुणस्तरको ‘ग’ सम्म पालना गरे/नगरेको कसैले हेरेको छैन । कोठा–कोठामा राखिएका क्लिनिकमा सरकार पुगेकै छैन । मेडिकल कलेजलाई नियमन गर्नेतर्फ सुगा रटाइ कुरा हुन्छ, अन्य स्वास्थ्य संस्था चटक्कै बिर्सिइन्छ । त्यही भएर धेरैथरि डाक्टर साब थपिइरहेका हुन् । खोज्दै जानुभयो भने जँचाउने कोही पाउनुहुन्न । किनकि, राम्रा डाक्टर हाम्रा (सर्वसाधारणका) छैनन्, हाम्रा डाक्टर राम्रा छैनन् ।
